รัฐบาลไทย-ข่าวทำเนียบรัฐบาล-ครม.เห็นชอบหลักการในการปรับปรุงพระราชบัญญัติการอำนวยความสะดวกฯ ช่วยลดภาระค่าใช้จ่ายประชาชน ในการติดต่อราชการ เพิ่มความรวดเร็ว ง่ายขึ้น และถูกลง
วันอังคารที่ 12 กรกฎาคม 2565
ครม.เห็นชอบหลักการในการปรับปรุงพระราชบัญญัติการอํานวยความสะดวกฯ ช่วยลดภาระค่าใช้จ่ายประชาชน ในการติดต่อราชการ เพิ่มความรวดเร็ว ง่ายขึ้น และถูกลง
ครม.เห็นชอบหลักการในการปรับปรุงพระราชบัญญัติการอํานวยความสะดวกฯ ช่วยลดภาระค่าใช้จ่ายประชาชน ในการติดต่อราชการ เพิ่มความรวดเร็ว ง่ายขึ้น และถูกลง
วันที่ 12 กรกฎาคม 2565 น.ส.ไตรศุลีไตรสรณกุล รองโฆษกประจําสํานักนายกรัฐมนตรีกล่าวว่า คณะรัฐมนตรี (ครม.) เห็นชอบหลักการในการปรับปรุงพระราชบัญญัติการอํานวยความสะดวกในการพิจารณาอนุญาตของทางราชการ พ.ศ.2558 และแผนการเตรียมความพร้อมการขับเคลื่อนการดําเนินงานตามข้อเสนอการปรับปรุงพระราชบัญญัติการอํานวยความสะดวกฯ ตามที่คณะกรรมการพัฒนาระบบราชการ(ก.พ.ร.)เสนอ
สําหรับสาระสําคัญและประโยชน์ที่คาดว่าจะได้รับจากการปรับปรุงพระราชบัญญัติการอํานวยความสะดวกฯครั้งนี้ จะช่วยสนับสนุนการเพิ่มขีดความสามารถในการแข่งขันของประเทศตามแนวทางของธนาคารโลก ใน 3 ด้าน ได้แก่
1.การบริการที่รวดเร็วขึ้น(Faster) เช่น การปรับเปลี่ยนการพิจารณาอนุญาตโดยคณะกรรมการเป็นหัวหน้าหน่วยงานคาดว่าจะสามารถปรับเปลี่ยนกระบวนงานที่มีการพิจารณาโดยคณะกรรมการจาก 604 งาน เหลือเพียง 43 งาน จะทําให้สามารถลดเวลาการพิจารณาได้เฉลี่ย 22 วันทําการต่องานบริการ ส่วนการนําระบบการอนุญาตหลัก(Super License) มาใช้ในการอนุญาต จะส่งผลให้ผู้ประกอบการสามารถทําธุรกิจได้เร็วขึ้น เช่น การขออนุญาตของธุรกิจค้าปลีกจากเดิมที่ต้องติดต่อไม่น้อยกว่า 13 หน่วยงาน ใช้เวลา 284 วันทําการ เหลือเพียงติดต่อ 1 ช่องทาง ใช้เวลา 185 วันทําการ และกิจการสปา จากเดิมที่ต้องติดต่อไม่น้อยกว่า 9 หน่วยงานใช้เวลา 120 วันทําการ เหลือเพียงติดต่อ 1 ช่องทาง ใช้เวลา 96 วันทําการ
2. การบริการที่ง่ายขึ้น (Easier) เช่น การให้ทดลองประกอบกิจการเป็นการชั่วคราวก่อนได้รับใบอนุญาต คาดว่าจะสามารถดําเนินการได้จํานวน 19 กิจการ ในกิจการที่มีความเสี่ยงต่ํา เช่น กิจการขายอาหารสัตว์ กิจการสปา การขยายจํานวนใบอนุญาตที่สามารถดําเนินการชําระค่าธรรมเนียมแทนการต่ออายุใบอนุญาต จากปัจจุบันดําเนินการได้ 31 ใบอนุญาต เพิ่มเป็น 154 ใบอนุญาต เช่น ใบอนุญาตมัคคุเทศก์ ใบอนุญาตค้าโบราณวัตถุ จะทําให้ผู้ประกอบการได้รับประโยชน์จากมาตรการนี้จํานวน 890,315 ราย ภาครัฐได้รับค่าธรรมเนียมเร็วขึ้นไม่น้อยกว่า 253 ล้านบาทต่อปี และการขยายอายุใบอนุญาตเป็นไม่น้อยกว่า 5 ปี หรือไม่มีอายุใบอนุญาต คาดว่าจะสามารถดําเนินการได้ไม่น้อยกว่า 19 ใบอนุญาต ซึ่งเป็นใบอนุญาตที่มีความเสี่ยงต่ํา เช่น การออกใบอนุญาตขายปุ๋ย จะทําให้ผู้ประกอบการได้รับความสะดวกไม่ต้องไปติดต่อราชการเพื่อขอต่ออายุใบอนุญาตทุกปีประมาณ 764,850 ราย และลดภาระค่าใช้จ่ายรวมของประชาชนในการติดต่อราชการประมาณ 590 ล้านบาทต่อปี และ
3.การบริการที่ถูกลง (Cheaper) เช่น การปรับเปลี่ยนระบบการอนุญาตเป็นการจดแจ้งเพื่อลดระยะเวลาในการขออนุญาตในกิจการที่ไม่จําเป็นต้องมีการตรวจสอบ คาดว่าจะสามารถดําเนินการปรับเปลี่ยนได้ 11 ใบอนุญาต และปรับเปลี่ยนจากจดแจ้งเป็นจดแจ้งออนไลน์ได้ 72 งานบริการ จาก 336 งานบริการ ผู้รับบริการประมาณ 15.85 ล้านรายต่อปี จะทําให้ลดค่าใช้จ่ายรวมของประชาชนในการติดต่อราชการประมาณ 1,585 ล้านบาทต่อปี และการกําหนดให้เมื่อใบอนุญาตชํารุด สูญหาย ไม่ต้องแจ้งความ คาดว่าจะช่วยลดจํานวนการแจ้งความลงได้ 66,000 ใบแจ้งความต่อปี ทําให้สามารถลดค่าเดินทางรวมของประชาชนประมาณ 6.6 ล้านบาทต่อปี
น.ส.ไตรศุลีกล่าวว่า พระราชบัญญัติการอํานวยความสะดวกฯ เป็นกฎหมายกลางที่ช่วยแก้ไขปัญหาและอํานวยความสะดวกในการอนุมัติ อนุญาต ซึ่งมีเป้าหมายเพื่อให้ผู้ประกอบกิจการ หรือประชาชน ได้รับความสะดวก รวดเร็วมากขึ้น และมีภาระค่าใช้จ่ายที่ถูกลง โดยมีผลบังคับใช้มาตั้งแต่วันที่ 21 กรกฎาคม 2558 ซึ่งตามพระราชบัญญัติหลักเกณฑ์การจัดทําร่างกฎหมายและการประเมินผลสัมฤทธิ์ของกฎหมาย พ.ศ. 2562 มาตรา 34 บัญญัติให้หน่วยงานของรัฐประเมินผลสัมฤทธิ์ของกฎหมายอย่างน้อยทุก 5 ปี ประกอบกับปัจจุบันสภาพเศรษฐกิจและสังคมมีการเปลี่ยนแปลงไป รวมทั้งสถานการณ์การแพร่ระบาดของโควิด 19 ทําให้ภาครัฐต้องมีการปรับตัวให้ทันต่อการเปลี่ยนแปลงเพื่อรองรับการพัฒนาการให้บริการของภาครัฐ ซึ่งจะช่วยสนับสนุนและยกระดับความสามารถในการแข่งขันของประเทศ